b'\n_START_ARTICLE_\nVokietija\n_START_SECTION_\nSenoji istorija ir ankstyvieji viduram\xc5\xbeiai\n_START_PARAGRAPH_\nSeniausia gyvenviet\xc4\x97 dabartin\xc4\x97s Vokietijos teritorijoje buvo \xc4\xafkurta prie\xc5\xa1 700 000\xc2\xa0m. Yra sp\xc4\x97jama, kad nuolatiniai gyventojai atsirado prie\xc5\xa1 500 000 met\xc5\xb3. Neolito metu susik\xc5\xabr\xc4\x97 pirmosios gyvenviet\xc4\x97s. Gyventojai vert\xc4\x97si \xc5\xbeem\xc4\x97s \xc5\xabkiu ir gyvulininkyste. I\xc5\xa1 \xc5\xa1io laikotarpio i\xc5\xa1liko keletas svarbi\xc5\xb3 kult\xc5\xabrini\xc5\xb3 radini\xc5\xb3, toki\xc5\xb3 kaip Nebros dangaus diskas (vok. Himmelsscheibe von Nebra) rastas dabartiniame Saksonijoje-Anhalte. Nuo 58 m. pr. m. e. iki ma\xc5\xbedaug 455\xc2\xa0m. teritorijos kairiau Reino ir pie\xc4\x8diau nuo Dunojaus priklaus\xc4\x97 Romos imperijai, taip pat ma\xc5\xbedaug nuo 80 iki 260\xc2\xa0m. dalis Heseno (Wetterau) ir \xc5\xa1iandieninis Badenas-Viurtembergas, \xc4\xaf pietus nuo Limo. Pirm\xc4\x85j\xc4\x85 visos Germanijos istorij\xc4\x85 para\xc5\xa1\xc4\x97 rom\xc4\x97n\xc5\xb3 istorikas Tacitas, 98 m._NEWLINE_Po kruvin\xc5\xb3 prijungim\xc5\xb3 ir prievartinio saks\xc5\xb3 krik\xc5\xa1to, Frank\xc5\xb3 imperija i\xc5\xa1sipl\xc4\x97t\xc4\x97 iki \xc5\xa0iaur\xc4\x97s j\xc5\xabros ir \xc5\xa1iandienin\xc4\x97s Austrijos. Frank\xc5\xb3 galios pavyzd\xc5\xbeiu tapo Karolio Did\xc5\xbeiojo kar\xc5\xabnacija imperatoriumi Romoje. Bet jo imperijos vienyb\xc4\x97 truko neilgai. Gin\xc4\x8dai tarp jo palikuoni\xc5\xb3 prived\xc4\x97 prie Verdeno sutarties (843\xc2\xa0m.). Vokietijos vardu buvo vadinama ne valstyb\xc4\x97, bet daugyb\xc4\x97 savaranki\xc5\xa1k\xc5\xb3 kunigaik\xc5\xa1tys\xc4\x8di\xc5\xb3 ar karalys\xc4\x8di\xc5\xb3 Europos centre.\n_START_SECTION_\nNuo Reino konfederacijos iki Antrojo pasaulinio karo pabaigos\n_START_PARAGRAPH_\nPo Reino konfederacijos sudaromojo akto pasira\xc5\xa1ymo 1806\xc2\xa0m. liepos 12 d. i\xc5\xa1 \xc5\xa0ventosios Romos imperijos i\xc5\xa1stojo ir konfederacij\xc4\x85 sudar\xc4\x97 16 piet\xc5\xb3 ir vakar\xc5\xb3 Vokietijos valstybi\xc5\xb3. Konfederacijos protektoriumi paskelbtas Napoleonas Bonapartas. 1810\xc2\xa0m. prie Pranc\xc5\xabzijos tiesiogiai prijungtos didel\xc4\x97s \xc5\xa1iaur\xc4\x97s Vokietijos teritorijos palei \xc5\xa0iaur\xc4\x97s j\xc5\xabr\xc4\x85, kad Pranc\xc5\xabzija gal\xc4\x97t\xc5\xb3 geriau kontroliuoti Anglijos kontinentin\xc4\x97s blokados vykdym\xc4\x85. 1813\xc2\xa0m. po Napoleono pralaim\xc4\x97jimo Leipcigo m\xc5\xab\xc5\xa1yje konfederacija \xc5\xbelugo._NEWLINE_\xc5\xa0iuolaikin\xc4\x97s Vokietijos i\xc5\xa1takos siekia XIX a. II pus\xc4\x99, kai Pr\xc5\xabsijos politiko Oto fon Bismarko pastangomis 1871\xc2\xa0m. suvienijus voki\xc5\xa1kas \xc5\xbeemes, buvo \xc4\xafkurta Pr\xc5\xabsijos karalyst\xc4\x97s dominuojama Vokietijos imperija. Nuo pat susivienijimo 1871 metais Vokietijos imperija k\xc5\xabr\xc4\x97 savo karo pramon\xc4\x99 ir armij\xc4\x85, kurios tur\xc4\x97jo u\xc5\xbetikrinti jai lengvas pergales puolant ar ginantis. Iki Pirmojo pasaulinio karo Vokietija tapo viena stipriausi\xc5\xb3 Europos valstybi\xc5\xb3, bet Trilyp\xc4\x97 s\xc4\x85junga, kuriai priklaus\xc4\x97 Vokietijos imperija, kar\xc4\x85 pralaim\xc4\x97jo prie\xc5\xa1 Antant\xc4\x99. Pralaim\xc4\x97jusi kar\xc4\x85, pagal Versalio sutart\xc4\xaf Vokietijos imperija buvo pripa\xc5\xbeinta atsakinga u\xc5\xbe karo suk\xc4\x97lim\xc4\x85, tod\xc4\x97l tur\xc4\x97jo mok\xc4\x97ti reparacijas._NEWLINE_Periodas nuo 1919\xc2\xa0m. iki 1933\xc2\xa0m. Vokietijos istorijoje da\xc5\xbenai vadinamas Veimaro respublikos periodu. Respublikai buvo suteiktas \xc5\xa1is pavadinimas pagal Veimaro miest\xc4\x85, kuriame po Vokietijos Imperijos panaikinimo ir pralaim\xc4\x97jimo Pirmajame pasauliniame kare buvo priimta naujoji konstitucija. Bet 1933\xc2\xa0m. po Nacionalsocialist\xc5\xb3 partijos ir Adolfo Hitlerio i\xc5\xa1kilimo \xc4\xaf vald\xc5\xbei\xc4\x85, buvo sugriauta demokratin\xc4\x97 sistema. Tai ir l\xc4\x97m\xc4\x97 Veimaro Respublikos \xc5\xbelugim\xc4\x85._NEWLINE_Tre\xc4\x8diasis Reichas buvo 1933\xe2\x80\x931945\xc2\xa0m. egzistavusios hitlerin\xc4\x97s Vokietijos neoficialus pavadinimas. Lenkijai nesutikus patenkinti A. Hitlerio ultimatumo, 1939\xc2\xa0m. rugs\xc4\x97jo 1 d. vermachtas \xc4\xaf\xc5\xbeeng\xc4\x97 \xc4\xaf Lenkijos teritorij\xc4\x85. Neilgai trukus\xc2\xa0\xe2\x80\x93 1939\xc2\xa0m. rugs\xc4\x97jo 3 d. kar\xc4\x85 Vokietijai paskelb\xc4\x97 Jungtin\xc4\x97 Karalyst\xc4\x97 bei Pranc\xc5\xabzija. Taip prasid\xc4\x97jo Antrasis pasaulinis karas. 1945\xc2\xa0m. gegu\xc5\xbe\xc4\x97s 8 d. pralaimin\xc4\x8dios Vokietijos kariniai vadai pasira\xc5\xa1\xc4\x97 bes\xc4\x85lygin\xc4\x97s kapituliacijos akt\xc4\x85.\n_START_SECTION_\nVokietijos padalinimas ir suvienijimas\n_START_PARAGRAPH_\nPo Antrojo Pasaulinio karo Vokietija, buvo padalinta \xc4\xaf keturias okupacines zonas. 1949\xc2\xa0m. buvo sukurtos dvi Vokietijos. Vakar\xc5\xb3 Vokietij\xc4\x85 sudar\xc4\x97 Jungtin\xc4\x97s Karalyst\xc4\x97s, JAV ir Pranc\xc5\xabzijos okupacin\xc4\x97s zonos, o Ryt\xc5\xb3 Vokietij\xc4\x85\xc2\xa0\xe2\x80\x93 Soviet\xc5\xb3 S\xc4\x85jungos okupacin\xc4\x97 zona. Vakar\xc5\xb3 Vokietija per pirmojo bundeskanclerio Konrado Adenauerio valdymo laikotarp\xc4\xaf (1949\xe2\x80\x931963\xc2\xa0m.) i\xc5\xa1 esm\xc4\x97s tapo nepriklausoma ir ekonomi\xc5\xa1kai stipria valstybe, kuriai 1954\xc2\xa0m. buvo leista \xc4\xafstoti \xc4\xaf NATO, o 1956\xc2\xa0m. atkurti savo kariuomen\xc4\x99, dalyvauti Vakar\xc5\xb3 Europos ekonomikos integraciniuose procesuose. Ryt\xc5\xb3 Vokietija buvo satelitin\xc4\x97 SSRS valstyb\xc4\x97, nuo 1955\xc2\xa0m. priklausiusi vadinamajai Var\xc5\xa1uvos pakto organizacijai. 1961\xc2\xa0m. rugpj\xc5\xab\xc4\x8dio 13 d. buvo pastatyta Berlyno siena, kuri buvo nugriauta 1989\xc2\xa0m. lapkri\xc4\x8dio 9 d. Vokietija su dabartin\xc4\x97mis sienomis buvo suvienyta 1990\xc2\xa0m. spalio 3 d., Europoje \xc5\xbelugus komunizmo sistemai.\n_START_SECTION_\nDabartin\xc4\x97 Vokietija\n_START_PARAGRAPH_\n1991\xc2\xa0m. bir\xc5\xbeelio 20 d. buvo nuspr\xc4\x99sta perkelti parlament\xc4\x85 ir vyriausyb\xc4\x99 i\xc5\xa1 tuometin\xc4\x97s sostin\xc4\x97s Bonos \xc4\xaf Berlyn\xc4\x85. Visgi Bona neprarado visi\xc5\xa1kai sostin\xc4\x97s statuso, joje liko daug ministerij\xc5\xb3 atstovybi\xc5\xb3 ir miestas vis tiek dar atlieka kai kurias sostin\xc4\x97s funkcijas. Nauj\xc4\x85j\xc4\x85 parlamento b\xc5\xabstin\xc4\x99 nuspr\xc4\x99sta i\xc5\xa1rinkti Reichstago pastat\xc4\x85, kuris buvo i\xc5\xa1 pagrind\xc5\xb3 modernizuotas. Pirmasis vyriausyb\xc4\x97s pos\xc4\x97dis jame \xc4\xafvyko 1999\xc2\xa0m. baland\xc5\xbeio 19 d. Nuo 1999\xc2\xa0m. valstyb\xc4\x97 yra euro zonos nar\xc4\x97._NEWLINE_Pirm\xc4\x85 kart\xc4\x85, po Antrojo Pasaulinio karo, Vokietija \xc4\xaf ginkluot\xc4\x85 konflikt\xc4\x85, \xc4\xafsiki\xc5\xa1o 1999\xc2\xa0m. Tai buvo Kosovo karas. Tai pa\xc5\xbeym\xc4\x97jo u\xc5\xbesienio politikos kait\xc4\x85 \xc5\xa1alyje. Po Rugs\xc4\x97jo 11 d. teroristini\xc5\xb3 i\xc5\xa1puoli\xc5\xb3 Vokietijos kancleris Gerhardas \xc5\xa0rioderis u\xc5\xbetikrino JAV \xe2\x80\x9evisi\xc5\xa1k\xc4\x85 param\xc4\x85\xe2\x80\x9c. Vokietija palaik\xc4\x97 JAV operacijoje Tvirta taika ir Afganistano kare, bet ne\xc4\xafsitrauk\xc4\x97 \xc4\xaf Irako kar\xc4\x85 2003\xc2\xa0m._NEWLINE_Euro zonos skol\xc5\xb3 kriz\xc4\x97, 2013\xc2\xa0m. \xc4\xafsipliesk\xc4\x99s Tarptautinis \xc5\xa1nipin\xc4\x97jimo skandalas, Karas prie\xc5\xa1 teror\xc4\x85 ir nuo 2015\xc2\xa0m. \xc4\xafsiplieskusi Pab\xc4\x97g\xc4\x97li\xc5\xb3 kriz\xc4\x97 Europoje yra pagrindin\xc4\x97s Vokietijos vidaus ir u\xc5\xbesienio politikos temos pastaraisiais metais. Dabartin\xc4\x97s valdan\xc4\x8diosios koalicijos tvarkymasis su \xc5\xa1iomis kriz\xc4\x97mis yra vertinamas gana kriti\xc5\xa1kai. 2015\xc2\xa0m. lapkri\xc4\x8dio m\xc4\x97nes\xc4\xaf rengtoje apklausoje 57\xc2\xa0% apklaust\xc5\xb3j\xc5\xb3 nepatenkinamai vertino vyriausyb\xc4\x97s darb\xc4\x85._NEWLINE_2015\xc2\xa0m. Vokietijoje buvo u\xc5\xberegistruota apie 1,1 mln. pab\xc4\x97g\xc4\x97li\xc5\xb3. Prie\xc5\xa1 tai buvo sp\xc4\x97jama, kad \xc4\xaf \xc5\xa1al\xc4\xaf atvyks 450 t\xc5\xabkst, o po to 800 t\xc5\xabkst. pab\xc4\x97g\xc4\x97li\xc5\xb3, bet prognoz\xc4\x97s nebuvo tikslios. Yra sp\xc4\x97jama, kad dar apie 250 t\xc5\xabkst. pab\xc4\x97g\xc4\x97li\xc5\xb3 \xc5\xa1alyje yra neregistruoti. Dideli pab\xc4\x97g\xc4\x97li\xc5\xb3 skai\xc4\x8diai, kurie daugiausiai atvyko i\xc5\xa1 Artim\xc5\xb3j\xc5\xb3 Ryt\xc5\xb3 ir Afrikos, bei skirtingi kriz\xc4\x97s sprendimo b\xc5\xabdai didina \xc4\xaftamp\xc4\x85 tarp ES \xc5\xa1ali\xc5\xb3.\n_START_SECTION_\nKlimatas\n_START_PARAGRAPH_\nVokietijoje vyrauja \xc5\xa1velnus vidutini\xc5\xb3 platum\xc5\xb3 klimatas. \xc5\xa0alyje vyrauja vakar\xc5\xb3 v\xc4\x97jai. Klimatas yra pereinamasis i\xc5\xa1 j\xc5\xabrinio \xc4\xaf \xc5\xbeemynin\xc4\xaf. Vokietijos klimatui, be kita ko, \xc4\xaftak\xc4\x85 daro Golfo srov\xc4\x97, kuri klimat\xc4\x85 daro \xc5\xa1velnesn\xc4\xaf. Vidutinis metinis krituli\xc5\xb3 kiekis (remiantis 1961\xe2\x80\x931990\xc2\xa0m. duomenimis) yra 700\xc2\xa0mm. Vidutinis m\xc4\x97nesinis krituli\xc5\xb3 kiekis svyruoja nuo 40\xc2\xa0mm iki 77\xc2\xa0mm vasario ir bir\xc5\xbeelio m\xc4\x97nesiais. Did\xc5\xbeiojoje \xc5\xa1alies dalyje pastovi sniego danga nesusidaro, tik kalnai \xc5\xbeiem\xc4\x85 b\xc5\xabna nuolat padengti sniegu. Vidutin\xc4\x97 sausio m\xc4\x97nesio temperat\xc5\xabra lygumose ir plok\xc5\xa1\xc4\x8diakalniuose nuo -2\xc2\xa0\xc2\xb0C iki +4\xc2\xa0\xc2\xb0C, Alp\xc4\x97se\xc2\xa0\xe2\x80\x93 iki -5\xc2\xa0\xc2\xb0C. Liep\xc4\x85 temperat\xc5\xabra svyruoja apie 16-20\xc2\xa0\xc2\xb0C, auk\xc5\xa1tikaln\xc4\x97se\xc2\xa0\xe2\x80\x93 v\xc4\x97siau. Ma\xc5\xbeiausias kada nors Vokietijoje pamatuota temperat\xc5\xabra siek\xc4\x97 -45,9\xc2\xa0\xc2\xb0C, u\xc5\xbefiksuota ji buvo 2001\xc2\xa0m. gruod\xc5\xbeio 24 d. prie Funteno e\xc5\xbeero (vok. Funtensee). Did\xc5\xbeiausia kada nors pamatuota temperat\xc5\xabra buvo +40,3\xc2\xa0\xc2\xb0C, u\xc5\xbefiksuota ji buvo 2003\xc2\xa0m. rugpj\xc5\xab\xc4\x8dio 8 d. Nenige (vok. Nennig) Saro kra\xc5\xa1te.\n_START_SECTION_\nKalbos\n_START_PARAGRAPH_\n95\xc2\xa0% gyventoj\xc5\xb3 gimtoji kalba yra vokie\xc4\x8di\xc5\xb3 arba vienas i\xc5\xa1 jos dialekt\xc5\xb3. Tiesa, daug dialekt\xc5\xb3 yra sunkiai suprantami \xc5\xbemon\xc4\x97ms, mokantiems tik bendrin\xc4\x99 vokie\xc4\x8di\xc5\xb3 kalb\xc4\x85, nes jie kartais skiriasi ir \xc5\xbeodynu, ir fonologija, ir sintakse. Populiariausios imigrant\xc5\xb3 kalbos yra turk\xc5\xb3, lenk\xc5\xb3 ir rus\xc5\xb3. 67\xc2\xa0% Vokietijos gyventoj\xc5\xb3 moka bent vien\xc4\x85, 27\xc2\xa0%\xc2\xa0\xe2\x80\x93 bent dvi, ir 8\xc2\xa0%\xc2\xa0\xe2\x80\x93 bent tris kalbas neskaitant gimtosios. Pagal \xc5\xa1iuos duomenis, vokie\xc4\x8diai moka ma\xc5\xbeiau kalb\xc5\xb3 nei daugelio ma\xc5\xbeesni\xc5\xb3j\xc5\xb3 ES \xc5\xa1ali\xc5\xb3 \xc5\xbemon\xc4\x97s, bet daugiau nei Lenkijos, Pranc\xc5\xabzijos, Ispanijos, Italijos, Vengrijos, Jungtin\xc4\x97s Karalyst\xc4\x97s ir keli\xc5\xb3 kit\xc5\xb3 ES valstybi\xc5\xb3 gyventojai. Pla\xc4\x8diausiai mokamos negimtosios kalbos yra angl\xc5\xb3 (56\xc2\xa0%), pranc\xc5\xabz\xc5\xb3 (15\xc2\xa0%) ir rus\xc5\xb3 (5\xc2\xa0%). Nors daliai gyventoj\xc5\xb3 vokie\xc4\x8di\xc5\xb3 kalba n\xc4\x97ra gimtoji, j\xc4\x85 moka beveik visi Vokietijoje gyvenantys \xc5\xbemon\xc4\x97s.\n_START_SECTION_\nKlasikin\xc4\x97 muzika\n_START_PARAGRAPH_\nEuropos klasikin\xc4\x97s muzikos istorijoje svarb\xc5\xb3 vaidmen\xc4\xaf vaidino vokie\xc4\x8di\xc5\xb3 kompozitoriai, kurie da\xc5\xbenai buvo vieni i\xc5\xa1 svarbiausi\xc5\xb3 savo epochos muzik\xc5\xb3. Pasaulyje labiausiai \xc5\xbeinomi vokie\xc4\x8di\xc5\xb3 kompozitoriai nuo baroko iki klasicizmo, romantizmo ir modernizmo buvo Henrikas \xc5\xa0iucas, Georgas Frydrichas Hendelis, Johanas Sebastianas Bachas, Liudvikas van Bethovenas, Richardas Vagneris, Johanesas Bramsas ir Richardas \xc5\xa0trausas. I\xc5\xa1 v\xc4\x97lyv\xc5\xb3j\xc5\xb3 kompozitori\xc5\xb3 garsus Karlas Orfas.\n_START_SECTION_\nArchitekt\xc5\xabra\n_START_PARAGRAPH_\nVokietija turi turting\xc4\x85 ir \xc4\xafvairi\xc4\x85 architekt\xc5\xabros istorij\xc4\x85, kuri yra glaud\xc5\xbeiai susijusi su kaimynini\xc5\xb3 \xc5\xa1ali\xc5\xb3 architekt\xc5\xabros istorija. Pagrind\xc4\x85 Vokietijos architekt\xc5\xabrai dav\xc4\x97 senov\xc4\x97s rom\xc4\x97n\xc5\xb3 architekt\xc5\xabrinis palikimas, toks kaip, Porta Nigra (i\xc5\xa1 lotyn\xc5\xb3 juodieji vartai) Tryre ir nesenai i\xc5\xa1kastas senov\xc4\x97s rom\xc4\x97n\xc5\xb3 teatras Maince. Kai kurie prie\xc5\xa1romaniniai pastatai kaip Karaliaus sal\xc4\x97 (vok. Torhalle Lorsch taip pat K\xc3\xb6nigshalle) rodo architekt\xc5\xabros vystym\xc4\x85si romanikos kryptimi, kuri \xc5\xa0ventojoje Romos imperijoje prasid\xc4\x97jo apie 1030\xc2\xa0m. Pirmieji gotikiniai pastatai \xc5\xa0ventojoje Romos imperijoje buvo pastatyti apie 1230\xc2\xa0m. pvz., \xc5\xa0v\xc4\x8d. Mergel\xc4\x97s Marijos ba\xc5\xbeny\xc4\x8dia (vok. Liebfrauenkirche) Tryre._NEWLINE_Ma\xc5\xbedaug apie 1520\xc2\xa0m., i\xc5\xa1 dabartin\xc4\x97s Italijos teritorijos, \xc5\xa0vent\xc4\x85j\xc4\x85 Romos imperij\xc4\x85 pasiek\xc4\x97 renesansas. Puikus renesanso pavyzdys yra Augsburgo rotu\xc5\xa1\xc4\x97. Barokas \xc4\x8dia taip pat prasid\xc4\x97jo v\xc4\x97liau nei kitur (apie 1650 m). Keletas pavyzd\xc5\xbei\xc5\xb3 Balthasar Neumann k\xc5\xabriniai Piligrim\xc5\xb3 ba\xc5\xbeny\xc4\x8dia (vok. Wieskirche) ir Rezidencijos r\xc5\xabmai Liudviksburge (vok. Residenzschloss Ludwigsburg). Ma\xc5\xbedaug 1770 prasid\xc4\x97jo klasicizmo epocha. \xc5\xbdinomi pastatai Senasis muziejus (vok. Altes Museum) Berlyne, \xc5\xa0arlot\xc4\x97s r\xc5\xabmai (vok. Charlottenhof) Potsdame ir Brandenburgo vartai. Istorizmo laikotarpyje (1840\xe2\x80\x931900\xc2\xa0m.) \xc5\xbeinomiausi pastatyti pastatai Vokietijoje yra Noi\xc5\xa1van\xc5\xa1teinas ir Berlyno katedra (vok. Berliner Dom).'